[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.12.2008

COM(2008) 877 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

26η ετήσια έκθεση σχετικά με τις δραστηριότητες της Κοινότητας στον τομέα του αντιντάμπινγκ, των αντεπιδοτήσεων και των μέτρων διασφάλισης (2007) [SEC(2008) 3073]

ΕΙΣΑΓΩΓΗ

Η παρούσα έκθεση για το 2007 υποβάλλεται στο Ευρωπαϊκό Κοινοβούλιο σε συνέχεια του ψηφίσματός του, της 16ης Δεκεμβρίου 1981, σχετικά με τις δραστηριότητες της Κοινότητας κατά του ντάμπινγκ, καθώς και σε συνέχεια της έκθεσης της επιτροπής του Ευρωπαϊκού Κοινοβουλίου για τη βιομηχανία, το εξωτερικό εμπόριο, την έρευνα και την ενέργεια.

Η παρούσα συνοπτική έκθεση παρέχει επισκόπηση των σημαντικότερων σταθμών κατά το 2007, και συμπληρώνεται, όπως και τα προηγούμενα έτη, από αναλυτικότερο έγγραφο εργασίας των υπηρεσιών της Επιτροπής και από λεπτομερέστερα παραρτήματα. Στην παρούσα έκθεση ακολουθείται η ίδια γενική δομή του εγγράφου εργασίας, συμπεριλαμβανομένων όλων των επικεφαλίδων, ώστε να είναι ευκολότερη η παραπομπή σε πιο εμπεριστατωμένες πληροφορίες.

Η παρούσα έκθεση και το πλήρες έγγραφο εργασίας διατίθενται επίσης στο κοινό από την ακόλουθη διεύθυνση:http://europa.eu.int/comm/trade/issues/respectrules/anti_dumping/legis/index_en.htm

Tο 2007 επιτεύχθηκε η συνέχιση της επισκόπησης των μέσων εμπορικής άμυνας (TDI), που άρχισε το 2006, με έντονη συμμετοχή από τους ενδιαφερόμενους κύκλους στη διαδικασία κατά τη διάρκεια του έτους. Επίσης το 2007, οι υπηρεσίες εμπορικής άμυνας αναδιοργανώθηκαν στο πλαίσιο της γενικής αναδιάρθρωσης της Γενικής Διεύθυνσης Εμπορίου. Στο πλαίσιο αυτό δημιουργήθηκε στην Γενική Διεύθυνση Εμπορίου η θέση του ανεξάρτητου συμβούλου ακροάσεων.

1. ΕΠΙΣΚΟΠΗΣΗ ΤΗΣ ΝΟΜΟΘΕΣΙΑΣ

Οι έρευνες αντιντάμπινγκ, αντεπιδοτήσεων και μέτρων διασφάλισης διενεργούνται σύμφωνα με τους βασικούς κανονισμούς του Συμβουλίου. Επισκόπηση της ισχύουσας νομοθεσίας παρέχεται στο έγγραφο εργασίας. Τα βασικά κείμενα αντιντάμπινγκ και αντεπιδοτήσεων καλούνται στο εξής «βασικός(-οί) κανονισμός(-οί)».

2. ΒΑΣΙΚΕΣ ΕΝΝΟΙΕΣ

Στο κεφάλαιο 2 του εγγράφου εργασίας παρέχεται επισκόπηση της ορολογίας και των διαδικασιών που χρησιμοποιούνται στις έρευνες για τα μέσα εμπορικής άμυνας.

3. ΕΠΑΝΕΞΕΤΑΣΗ ΤΩΝ ΜΕΑ– ΣΥΝΕΧΙΣΗ ΤΗΣ ΔΙΑΔΙΚΑΣΙΑΣ ΠΟΥ ΑΡΧΙΣΕ ΤΟ 2006

Το 2007 η Επιτροπή συνέχισε τη διαδικασία επανεξέτασης των μέσων εμπορικής άμυνας (ΜΕΑ) που άρχισε το 2006. Με στόχο την εξασφάλιση της όσο το δυνατό πιο αποτελεσματικής λειτουργίας των μέσων εμπορικής άμυνας, λαμβανομένων υπόψη των ραγδαίων αλλαγών στην παγκόσμια οικονομία, στη διαδικασία συμμετείχαν πολλοί ενδιαφερόμενοι παράγοντες.

Η Επιτροπή διοργάνωσε δημόσια ακρόαση σχετικά με το θέμα το Μάρτιο του 2007 στην οποία παρευρέθηκαν πολλά ενδιαφερόμενα μέρη και είχε θετική απήχηση στους συμμετέχοντες. Η διαδικασία είχε ως συνέπεια την υποβολή πολυάριθμων εισηγήσεων, οι οποίες απεστάλησαν ηλεκτρονικά στο δικτυακό τόπο της Επιτροπής.

Από τη δημόσια διαβούλευση εντοπίστηκε η ανάγκη να βελτιωθεί η προσβασιμότητα, η διαφάνεια, η ταχύτητα και η σαφήνεια για τις επιχειρηματικές δραστηριότητες.

Η Επιτροπή, βασιζόμενη στο αποτέλεσμα της δημόσιας διαβούλευσης, κατάρτισε διάφορες προτάσεις για την τροποποίηση των κανόνων εμπορικής άμυνας της ΕΕ. Τα αποτελέσματα της αξιολόγησης της δημόσιας διαβούλευσης από την Επιτροπή δημοσιεύτηκαν το φθινόπωρο του 2007.

Η προσέγγιση της Επιτροπής προκάλεσε έντονη συζήτηση μεταξύ των κρατών μελών και των ενδιαφερόμενων παραγόντων σχετικά με αυτό το πολιτικό ευαίσθητο θέμα, καθώς και σημαντική αντιπαράθεση κατά το 2007. Από την ανάλυση της συζήτησης προέκυψε ότι δεν υπήρχε ακόμη επαρκής συναίνεση μεταξύ των κρατών μελών και των ενδιαφερόμενων παραγόντων για την έγκριση δέσμης προτάσεων σχετικά με την επανεξέταση των ΜΕΑ.

Το Ευρωπαϊκό Κοινοβούλιο έδειξε επίσης έντονο ενδιαφέρον για τη διαδικασία επανεξέτασης ων ΜΕΑ και ενημερωνόταν τακτικά από την Επιτροπή.

4. KΑΘΕΣΤΩΣ ΟΙΚΟΝΟΜΙΑΣ ΤΗΣ ΑΓΟΡΑΣ (ΚΟΑ) ΣΕ ΕΘΝΙΚΗ ΚΛΙΜΑΚΑ

Για τους σκοπούς των ερευνών αντιντάμπινγκ μια χώρα μπορεί να θεωρηθεί πλήρης οικονομία της αγοράς, εάν πληροί τα πέντε κριτήρια τα οποία ορίζονται λεπτομερώς στο έγγραφο εργασίας που επισυνάπτεται στην παρούσα έκθεση.

Κατά το 2007 οι υπηρεσίες της Επιτροπής εξακολούθησαν να αξιολογούν αιτήσεις για τη χορήγηση καθεστώτος οικονομίας της αγοράς σε εθνική κλίμακα από την Κίνα, το Βιετνάμ, την Αρμενία, το Kαζακστάν και τη Μογγολία. Και οι πέντε χώρες εξακολούθησαν να παρέχουν συμπληρωματικές πληροφορίες προς υποστήριξη των ισχυρισμών τους στη διάρκεια όλου του έτους.

Οι εν λόγω χώρες βρίσκονται σε διαφορετικά στάδια της προόδου τους όπως και οι αξιολογήσεις για ΚΟΑ.

Εκτός από ορισμένες διμερείς συνεδριάσεις με τις εν λόγω χώρες, το Μάρτιο του 2007 έγινε η πρώτη συνεδρίαση της ομάδας εργασίας ΚΟΑ μεταξύ ΕΕ και Βιετνάμ, ενώ για την Κίνα η έβδομη συνεδρίαση της επιφορτισμένης με το ΚΟΑ ομάδας εργασίας πραγματοποιήθηκε τον Ιούλιο του 2007. Στην εν λόγω συνεδρίαση μεταξύ ΕΕ και Κίνας, η ομάδα συζήτησε σύντομη έκθεση αξιολόγησης η οποία εκπονήθηκε από την Επιτροπή. Στην έκθεση αναγνωρίζεται η πρόοδος που σημειώθηκε στην Κίνα αλλά συνάγεται το συμπέρασμα ότι χρειάζονται περαιτέρω ειδικές προσπάθειες για να διασφαλιστεί ότι η Κίνα συμμορφώνεται με τα τέσσερα εκκρεμούντα κριτήρια. Επίσης προβλέφθηκε να εκπονηθεί μια πιο εμπεριστατωμένη έκθεση το 2008.

Ειδικές αποστολές ΚΟΑ πραγματοποιήθηκαν στο Καζακστάν (Φεβρουάριος του 2007) και στην Αρμενία (Ιούλιος 2007), ενώ εξετάστηκαν σχέδια για περαιτέρω αποστολή στη Μογγολία κατά το τέλος τους έτους.

5. ΔΡΑΣΤΗΡΙΟΤΗΤΕΣ ΕΝΗΜΕΡΩΣΗΣ ΚΑΙ ΕΠΙΚΟΙΝΩΝΙΑΣ / ΔΙΜΕΡΕΙΣ ΕΠΑΦΕΣ

Το 2007 το γραφείο εξυπηρέτησης για τις ΜΜΕ σε θέματα εμπορικής άμυνας, το οποίο συγκροτήθηκε το Δεκέμβριο του 2004, συνέχισε να εξετάζει ειδικά για τις ΜΜΕ θέματα/προβλήματα όσον αφορά τα μέσα εμπορικής άμυνας (ΜΕΑ), τόσο γενικού χαρακτήρα όσο και ειδικών περιπτώσεων. Σεμινάρια πληροφόρησης και κατάρτισης για κυβερνητικούς αντιπροσώπους από τρίτες χώρες και για οικονομικούς φορείς, τόσο εντός όσο και εκτός της ΕΕ, εξακολούθησαν να αποτελούν σημαντικό μέρος των δραστηριοτήτων των υπηρεσιών ΜΕΑ κατά το 2007.

6. ΕΠΙΣΚΟΠΗΣΗ ΤΩΝ ΕΡΕΥΝΩΝ ΚΑΙ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ, ΑΝΤΕΠΙΔΟΤΗΣΕΩΝ KAI ΔΙΑΣΦΑΛΙΣΗΣ

6.1. Γενικά

Στα τέλη του 2007 ίσχυαν στην Κοινότητα 127 μέτρα αντιντάμπινγκ (βλ. παράρτημα O) και 9 μέτρα αντεπιδοτήσεων (βλ. παράρτημα P).

Το 2007, το 0,73% των συνολικών εισαγωγών στην Κοινότητα αποτέλεσε αντικείμενο μέτρων αντιντάμπινγκ ή αντεπιδοτήσεων.

Αξίζει να σημειωθεί ότι περισσότερες λεπτομέρειες σχετικά με τα θέματα αυτά περιέχονται στο έγγραφο εργασίας που επισυνάπτεται στην παρούσα έκθεση. Οι παραπομπές στα παραρτήματα του εγγράφου εργασίας περιέχονται σε παρένθεση δίπλα στις επικεφαλίδες.

6.2. Νέες έρευνες (βλ. παραρτήματα A έως E και παράρτημα N)

Το 2007 ξεκίνησαν 9 έρευνες[1]. Σε 12 διαδικασίες επιβλήθηκαν προσωρινοί δασμοί. Περατώθηκαν 12 υποθέσεις με την επιβολή οριστικών δασμών. Περατώθηκαν 10 διαδικασίες χωρίς την επιβολή μέτρων. Σε άλλες 18 περιπτώσεις, επετράπη η αυτόματη λήξη των μέτρων αντιντάμπινγκ μετά την παρέλευση 5 ετών.

6.3. Έρευνες επανεξέτασης

Οι έρευνες επανεξέτασης εξακολουθούν να αντιπροσωπεύουν σημαντικό μέρος των εργασιών που εκτελούν οι υπηρεσίες μέσων εμπορικής άμυνας. Στην περίοδο 2003-2007 ανήλθαν στο 65% όλων των ερευνών που πραγματοποιήθηκαν. Ο πίνακας 2 του εγγράφου εργασίας παρέχει στατιστικά στοιχεία για την περίοδο 2003-2007.

6.3.1. Επανεξετάσεις ενόψει της λήξης ισχύος των μέτρων (βλέπε παράρτημα F)

Το άρθρο 11 παράγραφος 2 και το άρθρο 18 των βασικών κανονισμών προβλέπουν τη λήξη ισχύος των μέτρων μετά την παρέλευση πέντε ετών, εκτός εάν προκύψει από επανεξέταση ενόψει της λήξης ισχύος των μέτρων ότι πρέπει να διατηρηθούν τα μέτρα αυτά με την αρχική τους μορφή.

Το 2007 άρχισαν 11 επανεξετάσεις ενόψει της λήξης ισχύος των μέτρων. Περατώθηκαν 13 επανεξετάσεις ενόψει της λήξης ισχύος των μέτρων με την επιβεβαίωση του δασμού για περαιτέρω περίοδο 5 ετών. Εξάλλου 3 επανεξετάσεις ενόψει της λήξης ισχύος των μέτρων κατέληξαν στην περάτωση των μέτρων.

6.3.2. Ενδιάμεσες επανεξετάσεις (βλ. παράρτημα G)

Το άρθρο 11 παράγραφος 3 και το άρθρο 19 των βασικών κανονισμών προβλέπουν την επανεξέταση των μέτρων κατά τη διάρκεια της περιόδου ισχύος τους. Οι επανεξετάσεις μπορούν να περιορίζονται στο ντάμπινγκ, στις επιδοτήσεις ή στη ζημία.

Κατά τη διάρκεια του 2007 κινήθηκαν συνολικά 24 διαδικασίες ενδιάμεσης επανεξέτασης. 11 ενδιάμεσες επανεξετάσεις κατέληξαν σε επιβεβαίωση ή τροποποίηση του δασμού. Επίσης, 8 έρευνες κατέληξαν στην περάτωση των μέτρων.

6.3.3. «Άλλες» ενδιάμεσες επανεξετάσεις (βλ. παράρτημα Η)

Κατά το 2007 περατώθηκαν και ορισμένες άλλες επανεξετάσεις που δεν εμπίπτουν στις διατάξεις του άρθρου 11 παράγραφος 3 ή του άρθρου 19 των βασικών κανονισμών ή για τις οποίες δεν δημοσιεύθηκε ανακοίνωση για την έναρξη διαδικασίας στην Επίσημη Εφημερίδα.

Από αυτές τις επανεξετάσεις 8 περατώθηκαν το 2007. Οι επανεξετάσεις αυτές αφορούν ειδικότερα, μεταξύ άλλων, την αποδοχή, την εκούσια ανάκληση ή την παραβίαση αναλήψεων υποχρεώσεων, νέα αιτήματα του εξαγωγέα σε περιπτώσεις δειγματοληψίας, την αναστολή των μέτρων κ.λπ.

6.3.4. Επανεξετάσεις νέου εξαγωγέα (βλ. παράρτημα I)

Το άρθρο 11 παράγραφος 4 και το άρθρο 20 των βασικών κανονισμών, αντιστοίχως, προβλέπουν την επανεξέταση «νέου εξαγωγέα» και την επανεξέταση «με ταχεία διαδικασία» για τον καθορισμό ενός ατομικού περιθωρίου ντάμπινγκ ή ενός ατομικού αντισταθμιστικού δασμού για νέους εξαγωγείς που είναι εγκατεστημένοι στην οικεία χώρα εξαγωγής, η οποία δεν εξήγε το προϊόν κατά την περίοδο έρευνας. Οι εν λόγω εξαγωγείς πρέπει να αποδείξουν ότι είναι πράγματι νέοι εξαγωγείς και ότι άρχισαν ουσιαστικά να εξάγουν στην Κοινότητα μετά την περίοδο έρευνας. Για τους εν λόγω εξαγωγείς μπορεί να υπολογίζεται ένας καθαυτό ατομικός δασμός, ο οποίος είναι συνήθως χαμηλότερος από το δασμό που εφαρμόζεται σε εθνική κλίμακα.

Το 2007 άρχισαν 2 επανεξετάσεις για νέο εξαγωγέα.

6.3.5. Έρευνες για την απορρόφηση του δασμού (βλ. παράρτημα J)

Εάν υπάρχουν επαρκή στοιχεία που να αποδεικνύουν ότι, μετά την αρχική περίοδο έρευνας και πριν ή μετά την επιβολή μέτρων, οι τιμές εξαγωγών μειώθηκαν ή υπήρξε μηδενική ή ανεπαρκής μεταβολή στις τιμές μεταπώλησης ή τις μετέπειτα τιμές πώλησης του εισαχθέντος προϊόντος στην Κοινότητα, ενδέχεται να πραγματοποιηθεί επανεξέταση για την «απορρόφηση του δασμού», ώστε να εξεταστεί κατά πόσον το μέτρο επηρέασε τις προαναφερόμενες τιμές. Τα περιθώρια ντάμπινγκ αυτά καθαυτά μπορούν να επαναϋπολογιστούν και ο δασμός να αυξηθεί, ώστε να ληφθούν υπόψη αυτές οι χαμηλότερες τιμές εξαγωγών. Η δυνατότητα διενέργειας επανεξετάσεων για την «απορρόφηση των μέτρων» αναφέρεται στο άρθρο 12 και στο άρθρο 19 παράγραφος 3 των βασικών κανονισμών.

Το 2007, περατώθηκε 1 επανεξέταση κατά της απορρόφησης με την αύξηση του δασμού.

6.3.6. Έρευνες για την καταστρατήγηση του δασμού (βλ. παράρτημα K)

Η δυνατότητα επανέναρξης έρευνας σε περιπτώσεις στις οποίες αποδεικνύεται ότι τα μέτρα έχουν καταστρατηγηθεί προβλέπεται στα άρθρα 13 και 23 των βασικών κανονισμών.

Το 2007 ξεκίνησαν 4 έρευνες. Εξάλλου, 1 έρευνα καταστρατήγησης περατώθηκε με την επέκταση του δασμού και 2 περατώθηκαν χωρίς την επέκταση του δασμού.

6.4. Έρευνες για την εφαρμογή μέτρων διασφάλισης (βλ. παράρτημα L)

Κατά το 2007 έληξε το μοναδικό μέτρο διασφάλισης που εφαρμοζόταν, το οποίο αφορούσε ορισμένα εσπεριδοειδή.

7. ΕΦΑΡΜΟΓΗ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ/ΑΝΤΕΠΙΔΟΤΗΣΕΩΝ

7.1. Παρακολούθηση των μέτρων

Οι δραστηριότητες παρακολούθησης των ισχυόντων μέτρων επικεντρώθηκαν σε τέσσερις κύριους τομείς: (1) πρόληψη της απάτης· (2) παρακολούθηση των εμπορικών ροών και των εξελίξεων στην αγορά· (3) βελτίωση της αποτελεσματικότητας με τα κατάλληλα μέσα και 4) αντίδραση σε παράτυπες πρακτικές. Μέσω αυτών των δραστηριοτήτων οι υπηρεσίες των μέσων εμπορικής άμυνας λειτούργησαν μάλλον προορατικά παρά αρκέστηκαν στην απλή αντίδραση όσον αφορά την εφαρμογή της νομοθεσίας.

7.2. Έλεγχος των αναλήψεων υποχρεώσεων (βλ. παραρτήματα Μ και Q)

Η παρακολούθηση των αναλήψεων υποχρεώσεων εντάσσεται στις δραστηριότητες που αφορούν την εφαρμογή της νομοθεσίας, δεδομένου ότι οι αναλήψεις υποχρεώσεων αποτελούν μια μορφή των μέτρων αντιντάμπινγκ ή των αντισταθμιστικών μέτρων. Γίνονται αποδεκτές από την Επιτροπή, αν αποδειχθεί ότι μπορούν να εξουδετερώσουν αποτελεσματικά τις ζημιογόνες επιπτώσεις του ντάμπινγκ ή των επιδοτήσεων.

Στις αρχές του 2007, ίσχυαν 43 αναλήψεις υποχρεώσεων. Κατά τη διάρκεια του 2007 πραγματοποιήθηκαν οι ακόλουθες αλλαγές όσον αφορά τις αναλήψεις υποχρεώσεων: περατώθηκαν αναλήψεις υποχρεώσεων 8 εταιρειών και 3 προτάσεις αναλήψεων υποχρεώσεων έγιναν δεκτές. Έτσι, ο συνολικός αριθμός των αναλήψεων υποχρεώσεων που ίσχυαν στο τέλος του 2007 ανερχόταν σε 38.

8. ΕΠΙΣΤΡΟΦΕΣ (ΒΛ. ΠΑΡΑΡΤΗΜΑ U)

Το άρθρο 11 παράγραφος 8 και το άρθρο 21 παράγραφος 1 των βασικών κανονισμών προβλέπουν ότι οι εισαγωγείς έχουν τη δυνατότητα να ζητήσουν επιστροφή των εισπραχθέντων δασμών αντιντάμπινγκ, εφόσον αποδειχθεί ότι το περιθώριο του ντάμπινγκ, βάσει του οποίου καταβλήθηκαν οι δασμοί, έχει εξουδετερωθεί ή μειωθεί σε επίπεδο χαμηλότερο του ισχύοντος δασμού.

Κατά το 2007 υποβλήθηκαν 8 νέες αιτήσεις για την επιστροφή των δασμών. Έκλεισαν 5 υποθέσεις, χωρίς τη χορήγηση πλήρους ή μερικής επιστροφής των δασμών, 3 αιτήσεις επιστροφής των δασμών απορρίφθηκαν και 2 αιτήσεις αποσύρθηκαν.

9. ΔΙΚΑΣΤΙΚΟΣ ΕΛΕΓΧΟΣ: ΑΠΟΦΑΣΕΙΣ ΤΟΥ ΔΙΚΑΣΤΗΡΙΟΥ / ΠΡΩΤΟΔΙΚΕΙΟΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Το 2007, το Δικαστήριο των Ευρωπαϊκών Κοινοτήτων και το Πρωτοδικείο των Ευρωπαϊκών Κοινοτήτων έλαβαν μία απόφαση έκαστη εκ των οποίων αφορούσε τους τομείς αντιντάμπινγκ ή αντεπιδοτήσεων. Το Δικαστήριο των Ευρωπαϊκών Κοινοτήτων εξέδωσε επίσης διάταξη για τη διαγραφή υπόθεσης από το μητρώο και το Πρωτοδικείο των Ευρωπαϊκών Κοινοτήτων εξέδωσε 3 διατάξεις για τη διαγραφή υποθέσεων από το μητρώο. Σύνοψη των αποφάσεων παρατίθεται στο έγγραφο εργασίας.

Το 2007, υποβλήθηκαν 10 νέες υποθέσεις ενώπιον του Πρωτοδικείου.

Στο παράρτημα S του εγγράφου εργασίας περιλαμβάνεται κατάλογος των υποθέσεων αντιντάμπινγκ/αντεπιδοτήσεων που εξακολουθούσαν να εκκρεμούν ενώπιον του Δικαστηρίου και του Πρωτοδικείου των Ευρωπαϊκών Κοινοτήτων στο τέλος του 2007.

10. ΔΡΑΣΤΗΡΙΟΤΗΤΕΣ ΣΤΟ ΠΛΑΙΣΙΟ ΤΟΥ ΠΑΓΚΟΣΜΙΟΥ ΟΡΓΑΝΙΣΜΟΥ ΕΜΠΟΡΙΟΥ (ΠΟΕ)

10.1. Επίλυση διαφορών στον τομέα του αντιντάμπινγκ, των αντεπιδοτήσεων και των μέτρων διασφάλισης

Ο ΠΟΕ προβλέπει μια αυστηρή διαδικασία για την επίλυση των διαφορών μεταξύ των μελών του, σχετικά με την εφαρμογή των συμφωνιών του ΠΟΕ.

Το 2007, ειδική ομάδα του ΠΟΕ, η οποία συστάθηκε κατόπιν αιτήματος της Νορβηγίας για τα μέτρα αντιντάμπινγκ της ΕΕ για το σολομό, δημοσιοποίησε την έκθεσή της. Τα αποτελέσματα ήταν κάπως περίπλοκα για την ΕΕ, η οποία «κέρδισε» σε ορισμένα σημαντικά σημεία όσον αφορά την πολιτική της και την πρακτική, ενώ έχασε σε ορισμένα τεχνικά ειδικά θέματα.

Περισσότερες πληροφορίες παρέχονται στο έγγραφο εργασίας που επισυνάπτεται στην παρούσα έκθεση.

10.2. Άλλες δραστηριότητες του ΠΟΕ

To 2007, η ομάδα διαπραγματεύσεων σχετικά με τους κανόνες στο πλαίσιο του Αναπτυξιακού Προγράμματος της Ντόχα (DDA) συνέχισε τις τακτικές συναντήσεις σε άτυπη βάση για να εξετάσει τις διάφορες προτάσεις κειμένων που υποβλήθηκαν από μέλη στους τρεις τομείς διαπραγμάτευσης, δηλαδή πρακτική αντιντάμπινγκ, επιδοτήσεις στη βιομηχανία και στην αλιεία.

Το Νοέμβριο του 2007, ο πρόεδρος της ομάδας διαπραγματεύσεων εξέδωσε ένα πρώτο σχέδιο κειμένου που καλύπτει την πρακτική αντιντάμπινγκ, τις γενικές επιδοτήσεις και τις επιδοτήσεις της αλιείας. Τα περισσότερα μέλη του ΠΟΕ, συμπεριλαμβανομένης της ΕΕ, θεώρησαν ότι το σχέδιο παρουσίαζε σοβαρές ελλείψεις ισορροπίας και αντανακλούσε μόνον τις απόψεις ελάχιστων μελών, π.χ. επιτρέποντας το μηδενισμό, μια πρακτική που καταδικάστηκε από το δευτεροβάθμιο δικαιοδοτικό όργανο.

Αυτό ίσχυε ειδικότερα στην περίπτωση των σχεδίων κειμένων σχετικά με την πρακτική αντιντάμπινγκ και τις επιδοτήσεις στον τομέα της αλιείας. Για το λόγο αυτό πολλά μέλη του ΠΟΕ ζήτησαν από τον πρόεδρο να υποβάλει αναθεωρημένο σχέδιο το νωρίτερο δυνατό.

Παράλληλα με τις δραστηριότητες αυτές, συνεχίστηκε η συμμετοχή των υπηρεσιών της Επιτροπής στις συνήθεις εργασίες της επιτροπής αντιντάμπινγκ, της επιτροπής επιδοτήσεων και αντισταθμιστικών δασμών και της επιτροπής μέτρων διασφάλισης.

11. ΣΥΜΠΕΡΑΣΜΑΤΑ

Το 2007 σημειώθηκε σημαντική μείωση του αριθμού των νέων διαδικαστικών υποθέσεων καθώς και του αριθμού των ερευνών που περατώθηκαν χωρίς την επιβολή μέτρων. Ωστόσο, ο αριθμός των επιβληθέντων μέτρων, τόσο οριστικών όσο και προσωρινών, παραμένει σε επίπεδο που πλησιάζει αυτό του 2006. Όσον αφορά τις επανεξετάσεις, δεν υπήρχαν περισσότερες διαδικαστικές υποθέσεις το 2007 από το προηγούμενο έτος.

Συνεχίστηκε η διαδικασία επανεξέτασης των ΜΕΑ, η οποία προκάλεσε έντονη συζήτηση και είχε ως συνέπεια την υποβολή πολλών παρατηρήσεων από ενδιαφερόμενους κύκλους κατά τη διάρκεια του έτους. Υπογραμμίστηκε η ανάγκη να χρησιμοποιούνται με δίκαιο και διαφανή τρόπο τα μέσα εμπορικής άμυνας και να γίνεται πλήρως σεβαστό το κράτος δικαίου.

Οι υπηρεσίες εξακολουθούν να διεξάγουν έρευνες με αυστηρό τρόπο και με επαγγελματική συνείδηση όλο το χρόνο. Στο πλαίσιο αυτό με τη δημιουργία της θέσης ανεξάρτητου συμβούλου ακροάσεων στη ΓΔ Εμπορίου ενισχύθηκε περισσότερο η συνεχής δέσμευση των υπηρεσιών για τη διαφάνεια και τα δικαιώματα των ενδιαφερομένων μερών κατά τη διαδικασία.

[1] Ο πίνακας 1 του εγγράφου εργασίας παρέχει στατιστικά στοιχεία σχετικά με τις νέες έρευνες για την περίοδο 2003 – 2007, οι οποίες διεξήχθησαν σύμφωνα με τις διατάξεις των άρθρων 5 και 10 των βασικών κανονισμών.